সেন্ট পল সেন্ট্রাল হাই স্কুল

সেন্ট পল সেন্ট্রাল হাই স্কুল হল মার্কিন যুক্তরাষ্ট্রের মিনেসোটা অঙ্গরাজ্যের প্রাচীনতম ধারাবাহিকভাবে চালু থাকা উচ্চবিদ্যালয়। ১৮৬৬ সালে সেন্ট পলের শহরকেন্দ্রে প্রতিষ্ঠিত এই বিদ্যালয়টি মিনেসোটা অঙ্গরাজ্য ও যুক্তরাষ্ট্রব্যাপী ব্যবসা, সরকার, সাহিত্য, শিল্প, বিজ্ঞান এবং শিক্ষাক্ষেত্রে অসংখ্য নেতৃস্থানীয় ব্যক্তিকে শিক্ষিত করেছে।

এটি মিনেসোটার অন্যতম বৃহৎ উচ্চবিদ্যালয় এবং ২০১১ সালের তথ্য অনুযায়ী, হার্ডিং সিনিয়র হাই স্কুল-এর পরে সেন্ট পল শহরের দ্বিতীয় বৃহত্তম উচ্চবিদ্যালয়। এটি একটি জাতীয় ব্লু রিবন স্কুল হিসেবেও স্বীকৃত।

ইতিহাস 
সেন্ট্রাল হাই স্কুলের ইতিহাসে চারটি ভিন্ন ভিন্ন ভবনে প্রতিষ্ঠানটি অবস্থিত ছিল, যার শুরু হয় ১৮৬৬ সালে প্রথম ভবনে।

১৮৬৬ (ফ্রাঙ্কলিন স্কুল ভবনের তৃতীয় তলা)
সেন্ট্রাল হাই স্কুল ১৮৬৬ সালে শিক্ষার্থীদের অনুরোধে প্রতিষ্ঠিত হয়। এর আগে সেন্ট পলে প্রাথমিক বিদ্যালয়ের পর শিক্ষার আর কোনো সুযোগ ছিল না। প্রায় এক ডজন শিক্ষার্থী তাদের পড়াশোনা চালিয়ে যেতে চায়, ফলে ১৮৬৬ সালে ফ্রাঙ্কলিন স্কুল ভবনের তৃতীয় তলায় "হাই স্কুল" নামে দুটি কক্ষ নির্ধারিত হয়। কিছু লোক একে জায়গার অপচয় মনে করত। ইউজিন ফস্টার (যিনি "ফাদার অব দ্য হাই স্কুল" নামে পরিচিত) ছিলেন প্রথম অধ্যক্ষ এবং মিসেস এইচ. এম. হেইন্স ছিলেন একমাত্র শিক্ষিকা। ১৮৭০ সালে সেন্ট পল হাই স্কুলের প্রথম ব্যাচ থেকে দুইজন শিক্ষার্থী—ফ্যানি হেইন্স (শিক্ষিকার মেয়ে) ও এ. পি. ওয়ারেন—স্নাতক হয়। তাদের ডিপ্লোমা হাতে তৈরি ভেড়ার চামড়ায় লেখা ছিল। পরে শ্রেণিকক্ষগুলো এতটাই পূর্ণ হয়ে যায় যে ছোট এই দুটি কক্ষে আর ধরে না।

১৮৭২ (লিন্ডেকে বিল্ডিং, ৭ম ও জ্যাকসন স্ট্রিট, দ্বিতীয় তলা)
১৮৭২ সালে বিদ্যালয়টি লিন্ডেকে ভবনের দ্বিতীয় তলায় স্থানান্তরিত হয়। সেই বছর থেকেই সমাবর্তন অনুষ্ঠান সেন্ট পল সিভিক অপেরা হাউসে অনুষ্ঠিত হতে থাকে এবং ১৮৯৯ সালে অগ্নিকাণ্ডে তা ধ্বংস হওয়া পর্যন্ত সেখানেই হয়। পরে এই অনুষ্ঠান পিপলস চার্চে অনুষ্ঠিত হত এবং শেষে সেন্ট পল অডিটোরিয়ামে স্থানান্তরিত হয়। ওই বছরের গ্র্যাজুয়েটদের সংখ্যা ছিল ১২ জন—পাঁচজন ছেলে ও সাতজন মেয়ে।

১৮৭৩ সালে প্রথমবারের মতো প্রতিটি শিক্ষার্থীর চরিত্র অনুযায়ী একটি উপহার দেওয়ার রীতি চালু হয়। সেরা প্রবন্ধের জন্য পুরস্কার ছিল একটি ওয়েবস্টার আনঅ্যাব্রিজড অভিধান ও একটি হোল্ডার। শিক্ষা বোর্ডের সভাপতি শ্রেণিতে সর্বোচ্চ নম্বর পাওয়া শিক্ষার্থীকে শেক্সপিয়ারের একটি সেট উপহার দিতেন।

১৮৮৩/১৮৮৮ (১০ম ও মিনেসোটা স্ট্রিট)

১৮৮৩ সালে ১০ম ও মিনেসোটা স্ট্রিটে নতুন ভবন নির্মিত হয়। এটি সেন্ট পলের প্রথম উচ্চবিদ্যালয় ভবন। ১৮৮৮ সালে ১৪ কক্ষবিশিষ্ট একটি সংযুক্ত ভবন যুক্ত হয় ল্যাবরেটরির জন্য, তবে জ্যোতির্বিজ্ঞান অবজারভেটরির জন্য কোনো অর্থ বরাদ্দ ছিল না। ডিবেট সোসাইটি নাটক মঞ্চস্থ করে এর অর্থ সংগ্রহ করে। পরবর্তীকালে এটি যুক্তরাষ্ট্রের একমাত্র উচ্চবিদ্যালয় হিসেবে খ্যাতি লাভ করে যার নিজস্ব একটি স্থায়ী টেলিস্কোপ ছিল—যেটির লেন্স তৈরিতে কাজ করেন বিখ্যাত টেলিস্কোপ নির্মাতা অ্যালভান ক্লার্ক। মেকানিক্স আর্টস হাই স্কুল শুরুর দিকে এই সেন্ট্রাল ভবনের বেজমেন্টেই ছিল। ১৮৮৮ সালে বিদ্যালয়টির নামকরণ করা হয় সেন্ট্রাল হাই স্কুল।

তবে ভবনটি আবারও ছোট হয়ে পড়ে এবং নতুন ভবন নির্মাণের জন্য মার্শাল ও লেক্সিংটন অ্যাভিনিউ কর্নার নির্বাচন করা হয়।

১৯১২ (মার্শাল ও লেক্সিংটন)

১৯১২ সালে বিশিষ্ট স্থপতি ক্লারেন্স এইচ. জনস্টন সিনিয়র-এর নকশায় নতুন ভবন নির্মাণ করা হয় মার্শাল অ্যাভিনিউ ও লেক্সিংটন পার্কওয়ে কর্নারে। অনেকে এটিকে লেক্সিংটন হাই স্কুল নামে নামকরণ করতে চাইলেও প্রাক্তন ছাত্ররা সেন্ট্রাল হাই স্কুল নামটি রাখতে চায়। এক সমঝোতার মাধ্যমে স্কুলের নাম অপরিবর্তিত রেখে মাসকট ও লোগো হিসেবে রাখা হয় 'মিনিটম্যান', যা মার্কিন স্বাধীনতা যুদ্ধের শুরুর পর্যায়ের লেক্সিংটনের সৈন্যদের প্রতি ইঙ্গিতবাহী। সংলগ্ন স্টেডিয়ামটি ১৯৪০-এর দশকে WPA প্রকল্পের অধীনে নির্মিত হয় এবং ১৯৯৮ সালে এর নাম রাখা হয় জেমস গ্রিফিন স্টেডিয়াম।

১৯৭০–৮০ দশক
১৯৭০ ও ৮০-এর দশকে বিদ্যালয় ভবনে আধুনিকীকরণ ও পুনর্নির্মাণ হয়। ১৯৭৯ সালে এলারবি আর্কিটেক্টস-এর পরিকল্পনায় ভবনের পুরনো গথিক স্থাপত্য রূপ পরিবর্তন করে সিমেন্ট-আবৃত আধুনিক রূপ দেওয়া হয়, নতুন সুইমিং পুল ও খেলাধুলার সুবিধা যুক্ত হয় এবং ভবনের ভেতর সম্পূর্ণভাবে পুনর্গঠিত হয়। ফলে শুধুমাত্র পুরনো ভবনের কাঠামোই অবশিষ্ট থাকে। এর অন্দরের নকশা, ধাতব গেট ও কম জানালার কারণে এটি শিক্ষার্থীদের কাছে "কারাগারসদৃশ" রূপে কুখ্যাতি পায়। স্থানীয় স্থাপত্য সমালোচক ল্যারি মিলেট একে বর্ণনা করেন, "সেন্ট পলে আধুনিক বিদ্যালয় স্থাপত্যের নিম্নচূড়া, এমন একটি ভবন যা এতটাই নিরানন্দ ও অমার্জিত যে মনে হয় শিক্ষা কেবল কারাবাসেরই আরেক রূপ।" ২০০৬ সাল পর্যন্ত স্টেডিয়াম ও বিদ্যালয়ের কিছু অংশে কাঁটাতারের বেড়া ছিল, যা ২০১৩ সালে সরিয়ে নতুন কালো ফেন্স স্থাপন করা হয়। এটি স্থানীয় কাউন্সিল, স্কুল জেলা এবং একটি নেবারহুড স্টার গ্রান্টের অর্থে বাস্তবায়িত হয়। ২০১১ সালে অভিভাবকদের উদ্যোগে বিদ্যালয় ভবনের নান্দনিকতা, কার্যকারিতা ও পরিবেশগত টেকসইতা বৃদ্ধির জন্য "Transforming Central" প্রকল্প শুরু হয়।

তথ্যসূত্র

১৮৬৬-এ প্রতিষ্ঠিত শিক্ষাপ্রতিষ্ঠান
ওয়েব আর্কাইভ টেমপ্লেটে ওয়েব্যাক সংযোগ
উইকিউপাত্তে স্থানাঙ্ক আছে
উইকিউপাত্তে ওএসএম সম্পর্ক আইডি ছাড়া তথ্যছক মানচিত্রের কাঠামো